Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 197/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„PEBRE BORD DE MALLORCA“ / „PIMENTON DE MALLORCA“

EU št.: PDO-ES-02465 — 20. 9. 2019

ZOP (X) ZGO ( )

1. Ime

„Pebre bord de Mallorca“ / „Pimentón de Mallorca“

2. Država članica ali tretja država

Španija

3. Opis kmetijskega proizvoda ali živila

3.1. Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2. Opis proizvoda, za katerega se uporablja ime iz točke 1

Zaščitena označba porekla „Pebre bord de Mallorca“/„Pimentón de Mallorca“, v nadaljnjem besedilu „Pimentón de Mallorca“, je proizvod, dobljen z mletjem posušene paprike vrste Capsicum Annumm L., avtohtone sorte, imenovane „tap de cortí“.

Paprika „Pimentón de Mallorca“ ima naslednje značilnosti:

Organoleptične značilnosti:

— v ustih ima sladek in masten okus, ki ne greni in ni pekoč;

— enotna oranžno rdeča barva;

— srednje močna, osvežujoča aroma z jasno noto rdeče sladke paprike; brez arom po zažganem ali praženem;

— fina in mastna na dotik.

Fizikalno-kemijske lastnosti:

— največja velikost delcev: 0,5 mm;

— zunanja barva: najmanj 100 ASTA;

— barvni parameter L* ≥ 40;

— barvni parameter b* ≥ 38;

— največja vlaga: 4,2 %;

— maščobe: med 7 % in 12 % nasičenih maščobnih kislin;

— kapsaicinoidi ≤ 4 ppm.

3.3. Krma (samo za proizvode živalskega izvora) in surovine (samo za predelane proizvode)

„Pimentón de Mallorca“ se proizvaja izključno iz paprik avtohtone sorte „tap de cortí“.

Sveža paprika tehta od 17 do 20 g in v dolžino meri od 4 do 6 cm. Je piramidne oblike: zgoraj je trikotna, spodaj pa koničasta.

3.4. Posebne faze proizvodnje, ki jih je treba izvajati na opredeljenem geografskem območju

Paprika, iz katere se pridobiva „Pimentón de Mallorca“, mora biti gojena, obrana in predelana na Majorki, da se zagotovi poreklo proizvoda in spremlja proizvodnja.

Postopek pridelave in predelave poteka izključno na Majorki. Vključuje naslednje faze: izbiro semen, sajenje in gojenje paprik, sušenje, odstranjevanje pecljev, mletje in presejanje.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje se šteje za zadnjo fazo postopka. Je ključnega pomena za zagotovitev značilne kakovosti paprike „Pimentón de Mallorca“. Proizvod je treba pakirati čim prej, takoj po presejanju in vedno v obratih, v katerih se je mlel in presejal.

Zaradi posebnih značilnosti proizvoda, zlasti močne higroskopičnosti, to je absorpcije vlage iz okolja, zaradi katere se spremeni tekstura proizvoda in spodbudi oksidacija nenasičenih lipidov, ga je treba nujno zapakirati takoj po presejanju.

Ta oksidativna žarkost lipidov je neposredno povezana z izgubo karotenoidov in oranžno rdeče barve, značilne za to papriko. Oksidacija maščob v papriki je glavni vzrok za izgubo karotenoidov. Maščobe namreč raztapljajo in stabilizirajo karotenoide.

Poleg tega je Majorka kot otok ločena od evropske celine, kar vključuje daljši prevoz po morju. Zato se lahko kakovost paprike „Pimentón de Mallorca“ poslabša zaradi vlage in tudi drugih posebnosti okolja, ki lahko spremenijo njen okus, aromo in antioksidativno sposobnost.

Iz navedenih razlogov je nujno, da se paprika „Pimentón de Mallorca“ pakira na proizvodnem območju, da se ohranijo njene značilnosti.

Da se zagotovi optimalno shranjevanje, se paprika pakira takoj po končanem presejanju.

Embalaža, v kateri se proizvod trži, mora biti nova, čista, hermetična in izdelana iz materialov, neprepustnih za kisik in vodno paro. Teža embalaže ne sme presegati 5 kg.

Iz navedenih razlogov razdelitev na manjše količine in prepakiranje proizvoda nista dovoljena.

3.6. Posebna pravila za označevanje proizvoda, za katerega se uporablja registrirano ime

Na etiketi vsake embalaže paprike „Pimentón de Mallorca“, ki se trži pod zaščiteno označbo porekla, morajo biti navedeni:

— ime zaščitene označbe porekla,

— navedba „zaščitena označba porekla“,

— alfanumerična oznaka z ustreznim številčenjem, ki omogoča nadzor nad sledljivostjo proizvoda.

4. Jedrnata opredelitev geografskega območja

Območje pridelave in predelave proizvoda je omejeno na Majorko.

5. Povezava z geografskim območjem

Povezava z območjem temelji na posebni kakovosti paprike „Pimentón de Mallorca“.

Posebno kakovost paprike „Pimentón de Mallorca“ je mogoče pripisati izključni uporabi avtohtone sorte „tap de cortí“, geografskemu območju proizvodnje (posebne in razlikovalne geoklimatske razmere), tradicionalnim praksam gojenja ter posebnostim sistema sušenja (počasi in postopno) in posebni metodi predelave (z odstranitvijo dela semenja in celotnega peclja).

Z izbiro semen za sadike, ki tradicionalno temelji na izkušnjah pridelovalcev, je rastlina popolnoma prilagojena svojemu okolju, saj je sorta „tap de cortí“ rezultat genetske selekcije najboljših primerkov, ki še danes poteka tradicionalno. Pridelovalci in predelovalci so svoje izkušnje pri izbiri semen v glavnem pridobili z opazovanjem razvoja in zorenja paprik. To znanje in izkušnje se prenašajo iz roda v rod.

Sorta „tap de cortí“ zagotavlja, da ima paprika „Pimentón de Mallorca“ oranžno rdečo barvo in visoko vsebnost karotenoidov ter ne vsebuje kapsaicina, zato ni pekoča. Oranžno rdeča barva je ena od značilnih lastnosti paprike „Pimentón de Mallorca“, po kateri jo potrošnik zlahka prepozna. Dokazano je bilo, da se s kolorimetričnega vidika od drugih paprik razlikuje po večji svetlosti barve (L*) in močnejši rumeni komponenti (b*). Značilna barva paprike „Pimentón de Mallorca“ je posledica visoke vsebnosti karotenoidov in zlasti njihovega profila z visoko vsebnostjo luteina. Vsebnost karotenov je povezana z obarvanostjo paprike in ena od značilnosti paprike „Pimentón de Mallorca“ je njena močna obarvanost. Ker ne vsebuje kapsaicina (< 4 ppm), ima proizvod še eno posebno značilnost: ni pekoč.

Posebne geoklimatske značilnosti Majorke zagotavljajo idealne razmere za pridelavo paprik sorte „tap de cortí“ na prostem, ne da bi bilo treba uporabljati rastlinjake.

Podnebne razmere na Majorki od aprila do oktobra, to je v obdobju gojenja sorte „tap de cortí“, ustrezajo potrebam te kulture, ki potrebuje veliko sonca, visoke temperature in visoko vlažnost. Tako so močna osončenost ter dnevne (22–28 °C) in nočne temperature (16–18 °C) optimalne za rast paprike „tap de cortí“. Tudi vlažnost v obdobju pridelave (50- in 70-odstotna) je primerna za to kulturo.

Poleg tega so tudi tla na Majorki primerna za pridelavo paprike „tap de cortí“. Ta so namreč apnenčasta, srednje do zelo trda, z velikim deležem grobih elementov in bolj alkalnim pH. Velik delež kamenja ugodno vpliva na vodni režim tal, saj jih varuje pred izhlapevanjem. Tla so sestavljena iz vodoravnih plasti, med katerimi se nabirajo gline, ki so odlične za razvoj vretenastega koreninskega sistema paprik.

Na Univerzi Balearskih otokov so leta 2016 izvedli primerjalno študijo značilnosti paprike „tap de cortí“, pridelane na Majorki in v različnih krajih Iberskega polotoka. Študija ugotavlja, da ima paprika „tap de cortí“, pridelana na Majorki, za 60 % višjo vsebnost karotenoidov kot paprika, pridelana na polotoku, višjo vsebnost maščobe in večjo svetlost (L), da je bolj rumena (b) in močneje obarvana.

Paprika se obira ročno in pridelovalci iz izkušenj vedo, kdaj je najprimernejši trenutek, ki ga določijo po videzu popolnoma zrele paprike, ko postaneta eksokarp in mezokarp popolnoma rdeča, posteljica pa rdečkasta. Ta faza polne zrelosti pomeni, da je vsebnost karotenoidov visoka, in daje papriki „tap de cortí“ značilno barvo.

Ključni dejavnik predelave je naravno sušenje, ki je na Majorki mogoče zaradi velikega števila ur sonca in majhnih temperaturnih razlik med dnevom in nočjo, ki ne vplivajo na kakovost proizvoda. Ta metoda sušenja papriki „Pimentón de Mallorca“ zagotavlja značilno barvo.

Ker se med predelavo proizvoda „Pimentón de Mallorca“ odstranita pecelj in del semenja, se poveča relativna vsebnost karotenoidov, ki jih je dejansko več v plodovem mesu.

S sušenjem in počasnim mletjem pri nizki temperaturi se prepreči denaturacija karotenoidov ter ohranijo barva in značilnosti, ki jih proizvodu daje surovina: paprika „tap de cortí“.

Poleg tega je velikost delcev (< 0,5 mm) manjša kot pri drugih paprikah, kar pozitivno vpliva na tehnološke značilnosti in biološko razpoložljivost karotenoidov.

Značilna sveža aroma paprike „Pimentón de Mallorca“ je rezultat značilne metode predelave in zlasti dveh dejavnikov. Prvi je odstranitev peclja paprike pred mletjem, s čimer se odstrani najmanj aromatičen del plodu, drugi pa je metoda počasnega sušenja s postopnim zmanjševanjem vlažnosti, s čimer se preprečijo morebitne arome po zažganem ali praženem.

Nazadnje, takojšnje pakiranje sveže izdelanega proizvoda omogoča, da se čim bolj zmanjša vpliv vlažnosti okolja in ohranijo značilne lastnosti.

Paprika „Pimentón de Mallorca“ zaradi svoje posebne kakovosti uživa velik ugled, povezan z območjem pridelave, kot dokazujejo omembe ter zgodovinske, kulinarične in potrošniške študije.

Sklic na objavo specifikacije proizvoda

(drugi pododstavek člena 6(1) te uredbe)

http://www.caib.es/sites/qualitatagroalimentaria/es/pimentan_de_mallorca/

(1) UL L 343, 14.12.2012, str. 1.